सभी ऋतुओं में वसंत का अपना अलग महत्व है। वसंत का आगमन उल्‍लास और उमंग लाता है। वातावरण में विशेष स्‍फूर्ति दिखने लगती है और मन अपने कोमल और निर्मल स्‍वभाव के साथ हिलोरे लेता रहता है। सूर्य के कुंभ राशि में प्रवेश के साथ ही बसंतोत्सव मनाया जाने लगता है। यह पर्व दो कारणों से सर्वाधिक आकर्षण का केन्द्र रहता है। पहला है रति-काम महोत्सव। इस अवधि में पेड़-पौधे तक अपनी पुरानी पत्तियों को त्यागकर नई कोपलों से आच्छादित होने लगते हैं। फूलों की सुगंध और भौंरों की गूंज से सम्पूर्ण वातवरण आम जन को मदहोश करने लगता है। बसंत ऋतु मे प्रकृति के सौन्दर्य मे एक कमनिये निखार आ जाता है, पक्षियों के व्यवहार मे कलरव, पुष्पों पर भौरों का गुंजार होने लगता है। शायद यही कारण है कि इस माह को मधुमास भी कहा जाता है। बसंत के इस मौसम पर ‘शुक्र’ ग्रह का सर्वाधिक प्रभाव रहता है। शुक्र काम और सौंदर्य का कारक ग्रह माना गया है।